16
1 Lungthin hoi pouknae teh tami e doeh,
hatei laihoi bout deinae teh BAWIPA koehoi e doeh.
2 Tami hmunae pueng heh ama ni hmunae lahoi teh a thoung,
hatei BAWIPA ni muitha hah yawcu dawk a khing.
3 Na thaw teh BAWIPA dawk poe haw
na pouknae caksak lah ao han.
4 BAWIPA ni bangpueng hai ama hanelah a sak.
Tamikathoutnaw haiyah thoenae kâhmo hnin hanelah
sak e lah ao.
5 A lungthin hoi kâoup e tami teh BAWIPA han lah panuet a tho,
a lung kânging awh nakunghai, rek lah ao mingming han.
6 Lungmanae hoi yonthanae lawkkatang teh
BAWIPA takinae lahoi tami ni yonnae ouk a ceitakhai.
7 Tami e hringnuen ni BAWIPA a lungyouk torei teh,
a taran hoi patenghai a kâpo sak.
8 Kamsoumhoehe lahoi moikapap tawn e hlak teh,
lannae lahoi yitca tawn e ahawihnawn.
9 Tami e lungthin ni amae lamthung ouk a pouk,
hatei BAWIPA ni teh a khoktakan hah ouk a hrawi.
10 Siangpahrang pahni dawk Cathut lawk pâpho hane ao,
lawkcengnae koe a pahni a payon sak hanelah awm hoeh.
11 Kânging e yawcu hoi khinglung teh BAWIPA e doeh,
congko dawk e khinglung puenghai a kut thawtawknae doeh.
12 Thoenae lahoi sak e heh siangpahrang hanelah teh panuet a tho,
bangkongtetpawiteh, bawitungkhung teh
lannae lahoi caksak lah ao.
13 Lannae pahni teh siangpahrang hanelah konawmnae lah ao teh,
lawkkatang kadeinaw hah a lungpataw.
14 Siangpahrang lungkhueknae teh duenae patounenaw patetlah ao,
hatei tamilungkaang ni teh a roum sak han.
15 Siangpahrang mithmaiang dawk hringnae ao,
a ngaikhainae teh a hnukteng e kho tâmai patetlah ao.
16 Sui hlak hai lungangnae tawn e heh banghloimaw ahawi,
hahoi ngun hlak hai thaipanueknae heh kârawi hanelah ao.
17 Tamikalannaw e lamthung teh yonnae ceitakhai e hah doeh,
a lamthung ka ring e ni a hringnae a ring.
18 Rawk hoehnahlan kâoupnae ao teh,
rawp hoehnahlan lunglennae muitha ao.
19 Kâoupnae lahoi lawphno kârei hlak teh,
kârahnoumnae hoi ka rahnoumcalah o e ahawihnawn.
20 Kâhruetcuetcalah hoi lawk ka tarawi e ni hnokahawi a hmu vaiteh,
BAWIPA ka kâuep e teh tami yawkahawi e doeh.
21 Lungthin hoi a lungkaang e teh
kho ka pouk e doeh tie lah ao vaiteh,
lawkradip ni thoumthainae a pung sak.
22 Thaipanueknae heh ka tawn hanelah teh
hringnae tuiphuek lah ao teh,
tamipathunaw e cangkhainae teh pathunae doeh.
23 Tamilungkaang ni teh a pahni hah a cangkhai teh,
a pahni hoi thoumthainae hah ouk a kâthap.
24 Lawkkahawi teh khoipha patetlah ao,
hring nahanelah a radip teh hru hanelah damnae lah ao.
25 Tami pouknae lateh lamkalan lah a kamcu ei,
apoutnae koe teh duenae lamthung doeh.
26 Thaw ka tawk e teh ama hanelah doeh a tawk,
bangkongtetpawiteh a vonhlamnae pahni ni a patoun e doeh.
27 Cathut ka taket hoeh e ni thoenae tangkom a tai teh,
a pahni teh hmaisaan patetlah ao.
28 Lungthin longkawi ni kâyuenae cati a kahei teh,
tamcueklawk ka dei e ni hai huiko a kapek.
29 Kaisue e ni a imri a pasawtpanep teh,
hawihoehnae lamthung dawk ouk a hrawi.
30 A mitmasip teh kahawihoehe dueng doeh a pouk,
a pahni a kâroe sak teh thoenae dueng doeh a tâco sak.
31 Lannae lamthung dawk hmu e lah awm pawiteh,
sampo teh bawilennae bawilakhung doeh.
32 Athakaawme tami hlak a lungkasaw e tami ahawihnawn,
a hringnae kâcakuep thai e kaukkung teh
khopui ka lawm e hlak ahawihnawn.
33 Congko dawk cungpam teh rayu lah ao,
hatei laideitâtuengnae pueng teh BAWIPA e doeh.